በበጋ የመስኖ ልማት ከ10 ሚሊዮን እስከ 15 ሚሊዮን ኩንታል ስንዴ እንደሚመረት ተገለጸ
– በታሰበው ልክ መሔድ ከተቻለ በሚቀጥለው ዓመት ስንዴ ከውጭ እንደማይገባ ተጠቆመ ዋለልኝ አየለአዲስ አበባ፡- በበጋ የመስኖ ልማት ከ10 ሚሊዮን እስከ 15 ሚሊዮን ኩንታል ስንዴ እንደሚመረት በግብርና ሚኒስቴር የግብርና ልማት ዘርፍ ሚኒስትር ዴኤታ ዶክተር ማንደፍሮ ንጉሴ አስታወቁ ። በታሰበው ልክ መሔድ ከተቻለ በሚቀጥለው ዓመት ስንዴ ከውጭ እንደማይገባም ጠቁመዋል።ዶክተር ማንደፍሮ ንጉሴ በተለይም ለአዲስ ዘመን ጋዜጣ እንደገለጹት፤ በበጋ የመስኖ ስንዴ በአገሪቱ ከ200 ሺ እስከ 300 ሺህ ሄክታር መሬት በማልማት ከ10 ሚሊዮን እስከ 15 ሚሊዮን ኩንታል ስንዴ ይመረታል። ይህም አገሪቱ ከውጭ ከምታስገባውን 20 ሚሊዮን ኩንታል ውስጥ 50 በመቶውን ማስቀረት የሚያስችል መሆኑን ያመለከቱት ዶክተር ማንደፍሮ፣ በቀጣይም ከውጭ የሚገባውን የስንዴ ምርት 75 በመቶ ለማስቀረት እንደሚሰራ አስታውቀዋል። በታሰበው ልክ መሔድ ከተቻለ በሚቀጥለው ዓመት ስንዴ ከውጭ እንደማይገባም ጠቁመዋል። ስንዴ የተዘራባቸው ቦታዎች ቀደም ሲል ሌላ የሰብል አይነት ሲዘራባቸው የነበሩ እንደሆነ አመልክተው ፣ በበጋ ስንዴ እንደተዘራባቸው ገልጸዋል። ይህም በአንድ ቦታ ላይ ከአንድ ጊዜ በላይ ለማምረት እንደሚያስችል በተጨባጭ የታየበት ነው ብለዋል። በምርምር የተሻሻሉ ስንዴ ዝርያዎች ጥቅም ላይ መዋላቸውን የጠቆሙት ሚኒስትር ዴኤታ፣ የትኛው ዝርያ ለየትኛው አካባቢ ተስማሚ ነው የሚለውን በመለየት መሰራቱ ውጤታማ መሆን ማስቻሉን አስታውቀዋል። አርሶ አደሮች፣ የተደራጁ ወጣቶች፣ የተደራጁ ሴቶች እና የግል ባለሀብቶች በልማቱ መሳተፋቸውን አመልክተዋል። የተመረተው ምርት ያለአግባብ ወደ ውጭ እንዳይወጣ ከአገር ውስጥ አቀነባባሪዎች ጋር በገበያ ማስተሳሰር ሥራ እንደሚሰራ ገልጸዋል። የስንዴ ልማቱ ቀደም ሲል በበሬ ታርሶ በበሬ ይበራይ እንደነበር ያመለከቱት ሚኒስትር ዴኤታ፣ አሁን ወደ ማሽነሪ መሸጋገሩን ተናግረዋል። የፀረ አረም መድኃኒት ርጭት እና ሌሎች አገልግሎቶችን በ ‹‹ድሮ››ን ለማድረግ እንቅስቃሴ ተጀምሯል ብለዋል። ይህም በጥቂት ሰዎች ብዙ ምርት ለማምረት እንደሚያስችል ጠቁመዋል።እንደ ዶክተር ማንደፍሮ ገለጻ፤ የግል ባለሀብቶች ሲሳተፉ፤ በቀጥታ ከማምረታቸው በተጨማሪ በአካባቢው ያሉትን አርሶ አደሮችን፣ አርብቶ አደሮችንና የተደራጁ ወጣቶችን ምርት በማሰባሰብና በሌሎች የሜካናይዝድ ሥራዎች ያግዛሉ። የግል ባለሀብቶች የምርት መጋዘን በመግዛት እና ማቀነባበሪያዎችን በማቅረብ ድጋፍ ያደርጋሉ። በበጋ የመስኖ ስንዴ ልማት የተሳተፉት፤ ኦሮሚያ፣ አማራ፣ ሶማሌ እና አፋር ክልሎች መሆናቸው ይታወቃል።

አዲስ ዘመን ጥር 7 ቀን 2013 ዓ.ም 

